Authors at Astrodienst - Astrodienst Guest user u1336824569
29-May-2016, 06:57 UT/GMT ‘Bring en braai’: ‘n Geleentheid wat die ware karakter van mense wys? | News24
‘Bring en braai’: ‘n Geleentheid wat die ware karakter van mense wys?
Jan Braai is ‘n deskundige op die gebied van bring en braai-etiket.....en sal sterk daaroor voel dat ‘n gas nie opdaag met ‘n goedkoop, warm bokswyn en tjops van ‘n skaap wat aan ouderdom dood is, en dan sy gasheer se Woolworths- lendetjops en mout whiskey drink nie.PHOTO: SOURCED
Enkele jare gelede is die uwe en sy wederhelfte genooi na ‘n ‘bring en braai’ in een van die Krugerwildtuinkampe. Ons was ‘n groep van ses vriende wat saam daar op besoek was, en vier nuutgevonde kennisse in die kamp is ook genooi. Die geleentheid was by een van ons groep se hutte, en hy was die ‘braaimeester’. Ons het opgedaag met ons vleis en drank, en die vroue het ‘n slaai vooraf gemaak. Ons het vier lam-lendetjops en goeie boerewors saamgeneem. Ek het ses blikkies Foster’s-bier, van Australië se gewildste, wat ek daar leer drink en hier ten duurste gekoop het, saamgeneem.
Ons vleis is in een bak saam met die ander geplaas, en die bier in die kleinerige wildtuin-yskassie. Die Pretoriusse het hul eerste blikkie bier saamgevat na die kampstoel toe, en met die ander gesit en gesels onderwyl die braaimeester sy ding gedoen het. Toe ek by die yskassie aankom vir die tweede Foster’s, was my verbasing groot toe daar geen blou blikkie in sig was nie. Net van SA Brouerye se chemiese mengsels. As dit nog Namibiese egte bier was, sou die woede nie so erg gewees het nie. Ek het versigtig rondgekyk, en ja wragtag, daar sit die vier nuutgevonde vriende, elkeen met ‘n Foster’s in die hand. Om te sê ek was de m**r in, sou nie ‘n oordrywing wees nie. Ek het nietemin twee van die ander (warm) produkte, ‘no names no packdrill’, waaraan ek bykans nooit my mond sit nie, uitgehaal en teruggegaan kampstoel toe.
Ons het gesit en gesels, en nogal lekker gepraat oor alles en nog wat, totdat die braaimeester ons roep om te kom vleis skep. Mnr. en mev. Pretorius het, soos dit mense met goeie maniere betaam, die ander eerste laat gaan, en toe ons tweede laaste by die bak aankom, was daar net taai, benerige skaaptjops oor. En wors wat meer senings as vleis in gehad het.
Terug in die kampstoele, met ons papierbord kos ( ek moet sê die slaai en krummelpap was baie lekker) het ons twee besef ‘n ‘bring en braai’ moet aan streng reëls onderhewig wees. Jy moet ook jou genooides versigtig kies. Daarna het ons verskeie soortgelyke geleenthede bygewoon, sonder probleme, nadat ons ons voorbehoude diplomaties oorgedra het, die jongste onlangs by vriende in Margate. Wanneer die geleentheid by die Pretoriusse is, vra ons sommer met hul aankoms dat gaste die moet seker maak hulle eet hul eie vleis en drink hul eie drank. Die heel beste reëling is dat elkeen sy eie vleis op die rooster versorg.
Ek het aan hierdie voorval gedink toe ek verlede week ‘n artikel gelees het van Tank Lanning, die bekende rugby-joernalis en ‘beroepsbraaier’. Die opskrif was ‘Is jy een van die ergste karakters rondom ‘n braaivleisvuur?’ Sy lys van ‘braaisondes’ begin by wat hy noem die ‘vyandige oorname’. Dis wanneer iemand anders die braaipligte ongevraag by die gasheer oorneem. Hy beklemtoon dat die braaitang, vleis of kole van iemand anders se braai nie aangeraak mag word nie. Tensy jy gevra word om dit te doen. Die tweede onwelkome karakter is wat hy noem die ‘fiemies-eter’. As daar bykosse is wat jy nie kan, mag of wil eet nie, laat die gasheer voor die tyd weet. Moenie nadat alles gebraai en die ete op hande is, verklaar jy eet nie dit of dat nie.
Die derde persona non grata, is die ‘backseat driver’, of die bekdrywer soos Oupa Gert altyd gesê het. Om die braaivleisvuur, gesels jou geselsies oor watter onderwerp jy verkies, maar moenie kommentaar lewer op die temperatuur van die vuur of die gaarheid van die vleis nie. Doen dit net as jy gevra word. Nommer vier is die suinigaard wat opdaag met een pakkie skyfies, ‘n paar broodrolletjies en vier warm biere, en huistoe gaan maag vol biefstuk, lekker gekoring met ‘n wegneempakkie skaaptjops onder die een arm. Nommer vyf is die onbedagsame drinker, om dit sagkens te stel. Hy daag op met ‘n halwe boks goedkoop Sauvignon Blanc, sit dit in die gemeenskaplike yskas, maar drink dan die gasheer se duurste whiskey. Laastens is daar die kulkunstenaar. Daar is gewoonlik ‘n paar van hulle by ‘n braai. Hy daag op met ‘n paar warm biere, maar neem net koues uit die yskas. Sy eerste prys is om ‘n blikkie warm bier te verruil vir ‘n groot glas yskoue, duur wyn.
Is jy een of meer van hierdie braaiboewe? ‘n Self-ondersoek het getoon die uwe is dalk ‘n sondaar in kategorie drie, maar meesal onbewustelik. Nogal interessant, en insiggewend, hierdie braaikultuur van ons Suid-Afrikaners. Vertel jou ook baie van jou medemens.